એક વખત મહારાજ વડોદરા તાલુકાની પદયાત્રા પૂરી કરીને વડોદરા શહેરમાં આવતા હતા. વડોદરાના રેસકોર્સના ચક્કર ઉપરના ચોતરા ઉપર પ્રાર્થના કરીશું, એવો અમારો મનસુબો હતો. અમે ત્રણ-ચાર જણાં હતાં. મહારાજ આવ્યા. સાથે બે સાથીદાર હતા. અમે એમનું સ્વાગત કર્યું. સાતેક જણાં અમે ચોતરા પર બેઠાં ને પ્રાર્થના કરી. એ આખાય પ્રસંગમાંથી મહારાજના જીવનની, એમની ચારિત્ર્યશીલતાની, સાદાઈની જે મહેક ઊઠી તેનાથી તરબતર થઈ જવાયું. મોટા મોટા ભાષણો અને સભાઓ, એ શાંત, નિષ્ઠાવંત પ્રાર્થના આગળ નિસ્તેજ લાગે. એની કંઈ વિસાત નહીં.